इस्लामाबाद. पाकिस्तान के राष्ट्रपति आसिफ अली जरदारी ने सोमवार को छठी बार संसद के संयुक्त अधिवेशन को संबोधित कर इतिहास बना दिया। चुनाव के बाद संयुक्त अधिवेशन को दिए पहले संबोधन में जरदारी ने कहा, हमें जल्दी ही कुछ कड़े निर्णय लेने की जरूरत है। निर्णय लेने में देरी समस्याओं का हल नहीं है।
इससे केवल मुसीबतें बढ़ेंगी। अपनी पार्टी पीपीपी और पीएमएल-एन के संबंधों पर जरदारी ने कहा, अब बीती गलतियों से सीख लेने की जरूरत है ताकि उनमें दोहराव न हो। उन्होंने कहा कि संयुक्त अधिवेशन का यह उनका अंतिम संबोधन था।
सितंबर में खत्म हो रहे अपने कार्यकाल के बाद वे चुनाव नहीं लड़ेंगे। यह पहली बार है जब जरदारी के संयुक्त अधिवेशन को संबोधित करते समय पीपीपी सत्ता में नहीं है। पीपीपी 2008 में सत्ता में लौटी थी लेकिन इस साल मई में हुए चुनाव में नवाज शरीफ की पीएमएल-एन ने उसे सत्ता से बेदखल कर दिया।
hin_Deva hin_Deva hin_Deva